**Jon Tvedt** (født 29. juni 1966 i Bergen, død 11. januar 2009) var en norsk motbakkeløper og orienteringsløper som representerte Gular IL.

Jon Tvedt minneplakett og varde som «Stoltzekongen». Trykk på bildet for å lese inskripsjon   
  Foto: Svein Harkestad

Biografi
--------

1. oktober 2007 ble Tvedt presentert i dokumentarprogrammet Faktor på NRK1. Programmets tittel var «Året det var så bratt». Programmet fulgte ham og sønnen gjennom 2007 på veien mot årets to mål: Å sette ny rekord i motbakkeløpet «Skåla 1848 meter rett opp», og å trene sønnen til å greie å stå. Sønnen ble født tre måneder for tidlig og fikk en hjerneskade etter en operasjon og krever mye trening for å ha håp om å kunne stå og eventuelt gå. Tvedt selv måtte balansere et liv i bekymring for sønnen med egen toppidrettssatsing på motbakkeløp og en kneskade.

Jon Tvedt døde 11. januar 2009 under en treningstur sammen med sin bror og en kamerat på Gullfjellet ved Bergen.

### Orientering

Tvedt hadde en lang karriere som orienteringsløper, og vant flere NM-titler. Han representerte Gular IL, men har tidligere løpt for Askøy OL, Halden SK og Kristiansand OK

I 1993 vant han Nordisk mesterskap i langdistanse i Sibbo, Finland. I VM i orientering har Tvedt to fjerdeplasser som beste resultat. Disse kom på mellomdistanse i West Point, USA i 1993, og på stafett i Detmold, Tyskland i 1995. I 1995 ble han også nummer seks på langdistanse individuelt. 

#### NM

Tvedt har elleve norgesmesterskap og ytterligere åtte NM-medaljer fra orientering og friidrett. Han var også to ganger juniornorgesmester.

| Plassering | Øvelse | År |
| --- | --- | --- |
| Gull | Motbakkeløp | 2005, 2006, 2007 og 2008 |
| Gull | Orientering ultralang | 1991, 1992, 1993, 1994 og 1995 |
| Gull | Orientering kort løype | 1999 |
| Gull | stafett | 1993 |
| Sølv | Orientering ultralang | 1999, 2005 og 2006 |
| Sølv | terrengløp | 1998 |
| Bronse | Orientering ultralang | 1998 |
| Bronse | Orientering kort løype | 1994 |
| Bronse | terrengløp | 1994 og 1999 |

### Motbakkeløp

Tvedt satset de siste årene på motbakkeløp. Han kombinerte med dette naturopplevelser og toppidrett. Han vant en rekke løp i inn- og utland og var en ledende utøver innen denne idretten.

I 2007 var bakkeløpet Turtagrø–Fanaråken satt opp som NM-løp. Tvedt vant klasse 40–44 år på bestetid uansett klasse.

Skåla Opp, eller «Skåla 1848 meter rett opp», er et av verdens hardeste motbakkeløp. Det går fra fjorden i Loen i Stryn kommune og opp til Skålatårnet på toppen av fjellet Skåla. Tvedt har vunnet løpet to ganger og satte i 2007 ny løyperekord med 1 time, 8 minutter og 39 sekunder.

Tvedt i Skåla Opp:

* 2005: Nr 2: 1.11,02
* 2006: Vinner: 1.09,06
* 2007: Vinner: 1.08,39 (rekord)
* 2008: Nr 2: 1.08,56

Tvedt har også løyperekorden i flere andre motbakkeløp i Norge.

Referanser
----------

1. ↑   www.ba.no[Hentet fra Wikidata]
2. ↑  BT.no: Jon Tvedt døde på Gullfjellet, publisert 11. januar 2009
3. ↑  «Jon Tvedt». worldofo.com. Besøkt 29. juni 2008.
4. ↑  «NM motbakkeløp 2007». fanaraaken.com. Arkivert fra originalen 9. juni 2008. Besøkt 29. juni 2008.
5. ↑  «Resultatlister». Skaala.no. Arkivert fra originalen 30. mai 2008. Besøkt 29. juni 2008.

Eksterne lenker
---------------

* (en) Jon Tvedt – World Athletics Rediger på Wikidata

* (en) Jon Tvedt – IOF Rediger på Wikidata

* (en) Jon Tvedt – World of O Rediger på Wikidata
* Jon Tvedt – Gyldne øyeblikk
* *Året det var så bratt*, NRK-dokumentar om Jon Tvedt